Document ID: 32012R1166

32012R1166
L 336/75
SLUŽBENI LIST EUROPSKE UNIJE
UREDBA KOMISIJE (EU) br. 1166/2012
od 7. prosinca 2012.
o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu uporabe dimetil dikarbonata (E 242) u određenim alkoholnim pićima
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10. stavak 3.,
budući da:
(1)
Prilogom II. Uredbi (EZ) br. 1333/2008 utvrđuje se popis prehrambenih aditiva Unije odobrenih za uporabu u hrani i njihovi uvjeti uporabe.
(2)
Taj popis se može mijenjati u skladu s postupkom iz Uredbe (EZ) br. 1331/2008 Europskog parlamenta i Vijeća od 16. prosinca 2008. o utvrđivanju zajedničkog postupka odobravanja prehrambenih aditiva, prehrambenih enzima i prehrambenih aroma (2).
(3)
U skladu s člankom 3. stavkom 1. Uredbe (EZ) br. 1331/2008, popis prehrambenih aditiva Unije može se ažurirati na inicijativu Komisije ili na temelju zahtjeva.
(4)
Zahtjev za odobrenje uporabe dimetil dikarbonata (E 242) za sve proizvode koji su obuhvaćeni kategorijom 14.2.8. („Ostala alkoholna pića uključujući mješavine alkoholnih pića s bezalkoholnim pićima te žestokim pićima s manje od 15 % alkohola”) podnesen je 4. listopada 2011. i stavljen je na raspolaganje državama članicama.
(5)
Dimetil dikarbonat (E 242) koristi se za hladnu sterilizaciju pića. On djeluje protiv gljivica i bakterija i posebno je koristan za ograničavanje pasterizacije. Ova uporaba omogućava učinkovito čuvanje pića ne mijenjajući njihovu aromu i okus. Pored toga ograničena je pasterizacija isplativija i prihvatljiva za okoliš. Tvar je trenutačno odobrena za uporabu u nekoliko kategorija alkoholnih i bezalkoholnih pića.
(6)
Znanstveni odbor za hranu je dimetil dikarbonat (E 242) zadnji put ocijenio 2001. (3). Smatra se da tvar s toksikološkog stajališta nije štetna budući da je pri količini uporabe od 250 mg/l nestabilna i raspada se na tvari čiji se ostaci smatraju bezopasnima. Iz toga proizlazi da ova uporaba ne predstavlja opasnost po zdravlje. Stoga je primjereno dozvoliti uporabu dimetil dikarbonata (E 242) za čuvanje svih proizvoda koji su obuhvaćeni kategorijom 14.2.8. („Ostala alkoholna pića uključujući mješavine alkoholnih pića s bezalkoholnim pićima te žestokim pićima s manje od 15 % alkohola”).
(7)
U skladu s člankom 3. stavkom 2. Uredbe (EZ) br. 1331/2008, Komisija treba zatražiti mišljenje Europske agencije za sigurnost hrane kako bi ažurirala popis prehrambenih aditiva Unije iz Priloga II. Uredbi (EZ) br. 1333/2008, osim ako dotično ažuriranje neće imati učinak na zdravlje ljudi. Budući da odobrenje uporabe dimetil dikarbonata (E 242) za čuvanje svih proizvoda koji su obuhvaćeni kategorijom 14.2.8. predstavlja ažuriranje tog popisa koje neće imati učinak na zdravlje ljudi, nije potrebno tražiti mišljenje Europske agencije za sigurnost hrane.
(8)
U skladu s prijelaznim odredbama Uredbe Komisije (EU) br. 1129/2011 od 11. studenoga 2011. o izmjeni Priloga II. Uredbi (EZ) br. 1333/2008 Europskog parlamenta i Vijeća uspostavom popisa prehrambenih aditiva u Uniji (4), Prilog II. kojim se uspostavlja popis prehrambenih aditiva Unije odobrenih za uporabu u hrani i uvjeti uporabe primjenjuje se od 1. lipnja 2013. Kako bi se omogućila uporaba dimetil dikarbonata (E 242) za čuvanje svih proizvoda koji su obuhvaćeni kategorijom 14.2.8. prije tog datuma, potrebno je navesti raniji datum primjene u pogledu tog prehrambenog aditiva.
(9)
Prilog II. Uredbi (EZ) br. 1333/2008 treba stoga na odgovarajući način izmijeniti.
(10)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja i nisu im se usprotivili ni Europski parlament ni Vijeće,
DONIJELA JE OVU UREDBU:
Članak 1.
Prilog II. Uredbi (EZ) br. 1333/2008 mijenja se u skladu s Prilogom ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 7. prosinca 2012.

Labels: 0
3
17